b'\n_START_ARTICLE_\nM\xc4\x83n\xc4\x83stirea din Valea Godinovei\n_START_SECTION_\nIstoric\n_START_PARAGRAPH_\nLa originea construirii m\xc4\x83n\xc4\x83stirii se afl\xc4\x83 un izvor, care a fost s\xc4\x83pat pe la mijlocul secolului al XIX-lea, \xc3\xaen Valea Godinovei, la acel moment apar\xc8\x9bin\xc4\x83toare de comuna Vasiova. \xc3\x8en ultimele decenii ale secolului, izvorul era cunoscut sub numele de Topolove\xc8\x9biu \xc8\x99i a dob\xc3\xa2ndit faima vindec\xc4\x83rii bolilor de ochi, astfel c\xc4\x83 a \xc3\xaenceput s\xc4\x83 atrag\xc4\x83 bolnavi, dintre care mul\xc8\x9bi s-ar fi vindecat._NEWLINE_Izvorul fusese zidit cu piatr\xc4\x83 \xc3\xaen 1850, de familia ocnarului Dumitru Perian. La 1862 a fost renovat cu bolt\xc4\x83, de c\xc4\x83tre Perian \xc8\x99i fiul s\xc4\x83u, Alexa Perian. O alt\xc4\x83 renovare, f\xc4\x83cut\xc4\x83 de Alexa Perian a urmat \xc3\xaen 1892, c\xc3\xa2nd bolta se stricase. \xc3\x8en 1894 tot el a zidit capela izvorului, din c\xc4\x83r\xc4\x83mid\xc4\x83 ars\xc4\x83, care a fost decorat\xc4\x83 cu icoane d\xc4\x83ruite de credincio\xc8\x99i. De s\xc4\x83rb\xc4\x83torile Sf\xc3\xa2ntul Ilie (20 iulie) \xc8\x99i Schimbarea la Fa\xc8\x9b\xc4\x83 (6 august), preo\xc8\x9bii din parohiile \xc3\xaenconjur\xc4\x83toare organizau slujbe \xc3\xaen aer liber pentru pelerinii veni\xc8\x9bi s\xc4\x83 vad\xc4\x83 izvorul. Conform estim\xc4\x83ri p\xc4\x83rintelui Petru Ieremia din 1904, \xc3\xaen acel an veniser\xc4\x83 de praznicul Sf. Ilie 3.000 de oameni._NEWLINE_La 1894 a fost instalat\xc4\x83 de c\xc4\x83tre Perian o cutie de dona\xc8\x9bii l\xc3\xa2ng\xc4\x83 izvor, pentru construirea unei m\xc4\x83n\xc4\x83stiri, dar persoana care a \xc3\xaempins \xc3\xaenainte ini\xc8\x9biativa a fost Nicolae Dr\xc4\x83g\xc4\x83lina, un credincios \xc3\xaenst\xc4\x83rit din Re\xc8\x99i\xc8\x9ba. La 14 aprilie 1897 el a \xc3\xaenaintat un memoriu c\xc4\x83tre episcopul diecezan, \xc3\xaen care informa ierarhia bisericeasc\xc4\x83 asupra dezideratului oamenilor ca o m\xc4\x83n\xc4\x83stire s\xc4\x83 fie \xc3\xaentemeiat\xc4\x83, memoriu care a primit agrementul institu\xc8\x9biei. A cerut de asemenea Adun\xc4\x83rii urbariali\xc8\x99tilor din comuna Vasiova s\xc4\x83 doneze 2 iug\xc4\x83re de p\xc4\x83m\xc3\xa2nt pe izlazul comunei. _NEWLINE_P\xc4\x83m\xc3\xa2ntul pe care se afla izvorul apar\xc8\x9binea societ\xc4\x83\xc8\x9bii \xc3\x96sterreichisch-ungarische Staatseisenbahngesellschaft. Nicolae Dr\xc4\x83g\xc4\x83lina a sugerat sinodului eparhial s\xc4\x83 nu fie cerut\xc4\x83 cedarea terenului, ci s\xc4\x83 fie propus un schimb de terenuri cu o suprafa\xc8\x9b\xc4\x83 mai mare din izlazul comunei Vasiova. \xc3\x8en raportul din noiembrie 1897 c\xc4\x83tre consistoriul diecezan, protopopul Maxim Popovici se pronun\xc8\x9ba pentru construirea m\xc4\x83n\xc4\x83stirii vis-a-vis de izvor, pe teritoriul comunei Vasiova, \xc8\x99i nu pe terenul situat mai sus de izvor. Persista \xc3\xaens\xc4\x83 problema ca izvorul s\xc4\x83 r\xc4\x83m\xc3\xa2n\xc4\x83 pe teritoriul unei societ\xc4\x83\xc8\x9bi private. Consistoriul diecezan i-a acceptat propunerea, pun\xc3\xa2ndu-i \xc3\xaen vedere necesitatea clarific\xc4\x83rii situa\xc8\x9biei terenului \xc3\xaenainte de a se \xc3\xaentreprinde m\xc4\x83suri pentru str\xc3\xa2ngerea de fonduri; organul bisericesc sus\xc8\x9binea de asemenea schimbul de terenuri, \xc8\x99i atr\xc4\x83gea aten\xc8\x9bia s\xc4\x83 nu se fac\xc4\x83 publicitate propriet\xc4\x83\xc8\x9bilor minerale ale apei, care ar fi putut determina proprietarul s\xc4\x83 exploateze \xc3\xaen scop propriu izvorul. \xc3\x8en 1898, direc\xc8\x9biunea general\xc4\x83 a societ\xc4\x83\xc8\x9bii a r\xc4\x83spuns negativ cererii de cedare prin v\xc3\xa2nzare sau schimb, propun\xc3\xa2nd \xc3\xaen schimb arendarea suprafe\xc8\x9bei._NEWLINE_\xc3\x8en acela\xc8\x99i an, Nicolae Dr\xc4\x83g\xc4\x83lina a cump\xc4\x83rat un iug\xc4\x83r de p\xc4\x83m\xc3\xa2nt vis-a-vis de izvor, \xc3\xaen credin\xc8\x9ba c\xc4\x83 \xe2\x80\x9eizvorul tot va fi odat\xc4\x83 al nostru\xe2\x80\x9d. A \xc3\xaentreprins m\xc4\x83suri ca s\xc4\x83 cedeze terenul diecezei, \xc8\x99i \xc3\xaempreun\xc4\x83 cu Mitru Oancea a zidit o cruce de marmur\xc4\x83 \xc3\xaen fa\xc8\x9ba izvorului, care se g\xc4\x83se\xc8\x99te actualmente \xc3\xaen fa\xc8\x9ba bisericii. \xc3\x8en 1899, Alexa Perian a revendicat proprietatea izvorului, pe baza argumentului c\xc4\x83 familia sa \xc3\xaengrijise izvorul timp de 60 de ani, f\xc4\x83r\xc4\x83 a fi oprit\xc4\x83 de societatea de cale ferat\xc4\x83, fiind sf\xc4\x83tuit de autorit\xc4\x83\xc8\x9bile din Ocna de fier s\xc4\x83 ac\xc8\x9bioneze \xc3\xaen instan\xc8\x9b\xc4\x83 Dr\xc4\x83g\xc4\x83lina a f\xc4\x83cut \xc3\xaen continuare eforturi pentru construc\xc8\x9bia m\xc4\x83n\xc4\x83stirii, ced\xc3\xa2nd o livad\xc4\x83 \xc8\x99i inten\xc8\x9bion\xc3\xa2nd construc\xc8\x9bia unei case de rug\xc4\x83ciune, cu trei camere._NEWLINE_Nicolae Dr\xc4\x83g\xc4\x83lina a murit \xc3\xaen prim\xc4\x83vara anului 1902, neglij\xc3\xa2nd s\xc4\x83 cedeze \xc8\x99i formal p\xc4\x83m\xc3\xa2ntul din fa\xc8\x9ba izvorului. Ad\xc4\x83ug\xc3\xa2ndu-se circumstan\xc8\x9ba c\xc4\x83 cele dou\xc4\x83 iug\xc4\x83re de p\xc4\x83m\xc3\xa2nt nu au mai fost predate de c\xc4\x83tre comuna Vasiova, planul construc\xc8\x9biei m\xc4\x83n\xc4\x83stirii p\xc4\x83rea \xc3\xaen dificultate. \xc3\x8ens\xc4\x83 ea a fost \xc3\xaempins\xc4\x83 \xc3\xaenainte de c\xc4\x83lug\xc4\x83rul Macarie Gu\xc8\x99c\xc4\x83, cantor la M\xc4\x83n\xc4\x83stirea C\xc4\x83lug\xc4\x83ra, care \xc3\xael cunoscuse pe Dr\xc4\x83g\xc4\x83lina. \xc3\x8en 1903, c\xc4\x83lug\xc4\x83rul a fost deta\xc8\x99at de episcop la fa\xc8\x9ba locului. La \xc3\xaenceput, a st\xc4\x83ruit pe l\xc3\xa2ng\xc4\x83 fiicele lui Nicolae Dr\xc4\x83g\xc4\x83lina ca s\xc4\x83 \xc3\xaendeplineasc\xc4\x83 dorin\xc8\x9bele testamentare ale t\xc4\x83t\xc4\x83lui lor, iar acestea au \xc3\xaencheiat actul de cedare a p\xc4\x83m\xc3\xa2ntului.\n_START_SECTION_\nIstoriografie\n_START_PARAGRAPH_\nPreotul Marcu B\xc4\x83nescu a folosit la scrierea monografiei \xc3\x8enceputurile M\xc3\xa2n\xc4\x83stirii din Valea Godinovei \xc8\x99i via\xc8\x9ba ctitorului ei, Protos. Macarie Gu\xc8\x99c\xc4\x83 h\xc3\xa2rtiile l\xc4\x83sate \xc3\xaen urm\xc4\x83 de Macarie Gu\xc8\x99c\xc4\x83, informa\xc8\x9biile pe care acesta i le transmisese \xc8\x99i documentele din arhiva eparhial\xc4\x83.'